
Kita tidak lagi dicengkam dengan gejala buta huruf. Hampir kesemua kanak-kanak dan golongan muda 
mendapat hak mereka dalam pendidikan. Bermacam-macam dasar dan langkah yang dilaksanakan 
kerajaan untuk memastikan generasi muda mendapat pendidikan demi melahirkan generasi yang bakal 
memimpin negara pada masa akan datang. 

Namun demikian, dalam kerancakan kita melaksanakan dasar dan langkah tersebut, kita dikejutkan 
dengan gejala-gejala sosial dalam kalangan remaja yang semakin meruncing. kalau dahulu, Malaysia 
dikejutkan dengan budaya Black Metal yang sedikit sebanyak menggugat akidah remaja, sekarang lahir 
budaya membuang bayi yang lahir hasil perzinaan. 

Tidak keterlaluan untuk saya mengatakan, kita semakin hampir ke kemuncak keruntuhan akhlak dalam 
masa kita hendak menuju ke kemuncak kemajuan pendidikan. 

Persoalannya, adakah kesemua dasar dan langkah yang diambil tidak begitu berkesan? Atau di manakah 
silap kita? 


PERANAN ILMU dan IMAN 

Kita selalu dengar ungkapan "Mendalami ilmu dapat mencegah maksiat" atau yang sewaktu dengannya. 
Namun, apa yang berlaku hari ini menunjukkan sebaliknya. 

Sebenarnya, kita telah mind-set- kan minda kita bahawa pelajaran itu ialah peperiksaan. Dari situ, kita 
menganggap kayu ukur kepada keilmuan kita ialah keputusan peperiksaan. 

Peperiksaan hanyalah mengukur sejauh mana kefahaman kita terhadap ilmu secara 50 peratus sahaja. 
Peperiksaan bukanlah pengukur mutlak kepada ketinggian ilmu kita. Lihat sahaja, berapa ramai pelajar 
yang mendapat straight A di dalam peperiksaan awam, akhirnya terkandas apabila melanjutkan pelajaran 
ke peringkat yang lebih tinggi. Hanya sekelumit kecil sahaja yang menggulung ijazah di peringkat 
universiti. 

Sebenarnya, kayu pengukur lain kepada keilmuan kita ialah sejauh mana ilmu itu dapat membentuk 
keperibadian yang luhur dalam diri kita. Dalam erti kata lain, sejauh mana ilmu itu dizahirkan menerusi 
perbuatan dan sejauh mana ilmu itu melindungi diri kita daripada terjebak ke kancah maksiat. 

Maka dalam hal ini, iman turut memainkan peranannya. Dari iman, lahirlah di dalam hati keinginan untuk 
menzahirkan apa yang dipelajari ke dalam amal. Kata Imam Al-Ghazali: "Ilmu tanpa amal adalah gila , amal 
tanpa ilmu adalah tidak menjadi." 


Kesi lapan Kita dalam Dakwah 

Untuk itu, peranan setiap Muslim ialah berdakwah, iaitu memberi penjelasan terhadap apa yang kita 
faham. Dan berdakwah itu tidak semestinya dengan berceramah. Manfaatkan kebolehan yang kita miliki 
untuk tujuan dakwah Islamiyyah. Misalnya, jika anda berkebolehan menulis puisi atau cerpen, manfaatkan 
kebolehan tersebut untuk mengajak rakan-rakan kita kembali ke jalan yang benar. 

Dan berdakwah juga tidak semestinya memerlukan kita mempelajari ilmu agama secara mendalam, seperti 
pelajar Usuluddin atau pelajar-pelajar ilmu agama di institut-institut pengajian agama. Jika kita tidak 
mampu, cukuplah kita berdakwah dengan apa yang kita ketahui. Hal ini jelas diingatkan oleh Rasulullah 
S. A. W. dalam sabdanya: "Sampaikanlah daripadaku, walaupun satu ayat." (Hadis riwayat Al-Bukhari) 

Dan dalam pendekatan kita, janganlah kita bersikap kasar dan bengis apabila saudara-saudara kita 
melakukan kesalahan. Sepatutnya, dalam kita berdakwah, kita berdakwah kerana kita sedih dan kasihan 
melihat rakan-rakan kita yang jauh daripada agama. 

Kita berikan dia pengetahuan (yang kita ketahui), dan berikan dia juga alternatif atau tawaran. Jika dia 
terima, kita ucapkan alhamdulillah atas hidayah ALLAH. Tetapi jika dia tidak menerima, bukan bermakna 
dia memusuhi kita. Barangkali terdapat kesilapan dalam pendekatan kita. 

Lihat sahaja, betapa baiknya akhlak Rasulullah S.A.W. dalam berdakwah. Tidak pernah marah, tidak 
kasar, malah penyayang. Hal ini sendiri diakui oleh Muawiyah As-Sulami: "Demi bapa dan ibuku, tidak 
pernah aku berjumpa orang yang paling baik cara mengajarnya selain daripada Rasulullah. Demi ALLAH, 
baginda tidak memarahiku, memukulku dan mencelaku." 

Semuanya apabila Muawiyah As-Sulami bercakap (menjawab bersih saudaranya) ketika menunaikan solat 
Subuh berjemaah. Apabila dia menyedari dia telah melakukan kesilapan, dia menyesal dan berasa takut. 
Namun, Rasulullah S.A.W. tidak sekalipun bersikap kasar terhadapnya. Sebaliknya, baginda 
menasihatinya dengan lembut, "Sesungguhnya semasa solat tidak dibenarkan sedikit pun bercakap kerana solat itu 
merupakan tasbih , takbir serta bacaan ayat-ayat Al-Quran." (Hadis riwayat Muslim) 


Tidak Tertanggal Kewajipan 

Dakwah adalah kewajipan buat semua Muslim. Namun, kadang-kadang, yang menghalang kita daripada 
berdakwah ialah kerana orang ramai mengatakan kita Tidak layak' berdakwah disebabkan kesilapan dan 
dosa kita. Bagi mereka, hanya orang yang 'suci' sahaja yang patut menjalankan kerja-kerja dakwah. 

Sebenarnya, ini juga satu daripada cabaran dalam kita menjalankan dakwah. Maka tidak perlu kita 
mempedulikan tanggapan orang kepada kita. Mereka bukanlah penilai mutlak, kerana mereka bukanlah 
TUHAN. Penilai mutlak kita ialah ALLAH S.W.T., TUHAN sekalian alam. 

Dan dosa bukanlah perkara yang 'membatalkan dakwah'. Semua orang terdedah kepada salah dan silap. 
Sebab itu, pintu taubat terbuka kepada kita. 

Jadi, jalankanlah tanggungjawab anda sebagai pendakwah. Jalankanlah, walau dengan apa cara sekalipun 
yang anda mampu, selagi mana tidak melakukan apa yang dilarang oleh-NYA. 

